**Edu Kehäkettunen** (oikealta nimeltään **Harri Juhani Hinkkanen**, s. 21. lokakuuta 1976)*lähde?* on Espoosta lähtöisin oleva rap-artisti ja radiotoimittaja. Aikaisemmin hänet on tunnettu muun muassa nimillä **Kehäkettu**, **Harakiri** ja **B-Rapun Talonmies**.

Humoristisista lyriikoistaan tunnettu Edu Kehäkettunen on nauttinut arvostusta hiphop-piireissä*lähde?*, mutta ei ole koskaan noussut valtavirta-artistiksi. Vuosien mittaan hän on julkaissut useita omakustanteita sekä yksin että yhdessä muiden olarilaisten rap-artistien kanssa. Vuonna 2005 Numbers Entertainment julkaisi hänen ensimmäisen kokopitkän albuminsa.

Ura
---

### Alkuajan yhtyeet

Vuonna 2000 Kehäkettu-nimellä esiintynyt Edu tuli suuremman yleisön tietoisuuteen julkaistuaan Setä Koposen kanssa *Kehäkettu & Setä Koponen: EP:n*. Kuten Edu Kehäkettusen myöhemmässäkin tuotannossa, jo EP:llä vahvoja teemoja olivat seksi, juhliminen ja päihteet. Levyllä kuultiin myös olarilaisduoa nimeltä Tuomio & Kone.

Kehäkettu ja Setä Koponen perustivat jo EP:llä vierailleen Davo Isotaakin kanssa MC Taakibörsta -trion, joka julkaisi vuonna 2001 kolme kappaletta sisältäneen *PA 2001* -singlen. Sen lisäksi tehtiin myös video, jota näytettiin paljon muun muassa MoonTV:llä, jossa Edu myös välillä teki ohjelmaa. Yhtye kuitenkin hajosi, eikä koskaan julkaissut aiottua albumia.

Vuonna 2003 Kehäkettu ja Tuomio & Kone julkaisivat *Melaveikot*-nimellä *Vehkeet levällään/Pepputemppu* -vinyylisinglen. Sisällöllisesti kappaleet käsittelivät aiempia aiheita. Myöhemmin samana vuonna Edu julkaisi ruotsalaisen tuottajan, Prao-D:n, kanssa *Räppäävä Älykääpiö EP*:n. Levy oli ensimmäinen, joka julkaistiin Edu Kehäkettunen -nimellä. Edu myös vieraili Tuomio & Kone -levyllä, tällä kertaa nimellä Kehäraakki.

### Soolo

Edu Kehäkettusen ensimmäinen albumi, *Lentäjän Koira*, julkaistiin vuonna 2005. Levyn teemat käyvät ilmi jo kappaleiden nimistä, esimerkiksi *Hellyyden Ehdoilla (Anaalitreffit remix)* ja *Härskiyden huipentuma*. Aikaisemmin samana vuonna julkaistiin vinyyli-EP *Lentäjän Koira Vol.2*.

Toukokuussa 2008 Edu julkaisi yhdessä DJPP:n kanssa albumin *Hyvän olon konsultit*. Albumi nousi julkaisuviikollaan Suomen albumilistan sijalle 25. 
Sen jälkeen Edu on toiminut yhtyeessä No Smoking Team, jonka muodostivat Edu ja Davo.

### Muu media

Edu on tehnyt myös toimittajan töitä mm. MoonTV:llä ja juontanut HIFK:n jääkiekko-otteluita HIFK-radiossa, Bassoradiossa, Metro FM:llä sekä nykyisin Radio City:llä. Vuonna 2007 hän toimi toisena Bassoradion aamushown vetäjänä, kunnes radiomainosmyyntiongelmien kanssa paininut yritys joutui lomauttamaan suositun ohjelman juontajat elokuussa 2007. Edu on kuitenkin tehnyt paluun puolivaltakunnalliseksi radiokanavaksi kasvaneen Bassoradion iltapäiväohjelman juontajaksi alkuvuodesta 2012.

Edu oli myös vuonna 2010 jääkiekon MM-kisojen tiimoilta toimineen *Ihan finaalissa* -sarjan juontajana Aleksi Valavuoren kanssa. Edu itse tunnetaan kovana HIFK-fanina. Edu toimi myös vuoden 2011 kisojen aikana saman sarjan juontajana Sacha Remlingin kanssa. Kaksikko alkoi vuonna 2014 toimittaa *Hesa o Ygöne* -nimistä ohjelmaa Radio Helsingissä.

Diskografia
-----------

### Albumit

* MC Taakibörsta - PA 2001 (CD ja 12" vinyyli), Johanna Kustannus (2001)
* Edu Kehäkettunen - Lentäjän koira (CD), Numbers Entertainment Oy (2005)
* Edu Kehäkettunen & DJPP - Hyvän olon konsultit (CD/LP), Monsp Records (2008)
* No Smoking Team - Terve elämä, puhdas omatunto (CD/2LP), Brokeback Records (2012)
* Edu Kehäkettunen / Edu - Antaa faijan jörniä (CD/LP), Brokeback Records (2024)

### Omakustanteet

* Kehäkettu & Setä Koponen: EP (CD ja 12" vinyyli) (2000)
* Melaveikot - Vehkeet Levällään/Pepputemppu (7" vinyyli) (2003)
* Edu Kehäkettunen & Prao-D Vol.1 - Räppäävä Älykääpiö EP (CD ja 12" vinyyli) (2003)
* Edu - Lentäjän Koira Vol.2 (12" vinyyli) (2005)

### Vierailijana

| **Artisti** | **Kappale** | **Albumilta** | **Muut vierailijat** | **Vuosi** |
| --- | --- | --- | --- | --- |
| Raimo | "Riskejä on otettava" | *On sun kuuluvuustaajuudellasi* | Davo & Setä Koponen | 2000 |
| Raimo | "Raimo & Kumppanit Oy" | *On sun kuuluvuustaajuudellasi* | Heinä, Kone, Phlöö, Setä Koponen, Seyed Ali, T-Murha, Tuomio & Ässä | 2000 |
| DJPP | "Edu ja PP" | *Tuottajalevy* |  | 2006 |
| DJPP | "Moottoriturvat (Remix)" | *Tuottajalevy* | Petos | 2006 |
| Stig Dogg | "Nyt on juttu se" | *Stig Dogg* | Davo | 2006 |
| Reilukerho | "Vielä kerran pojat" | *Kyseenalaisia totuuksia* |  | 2007 |
| Loost Koos | "Kotka päälle" | *Ei väistetä jos ei tunneta* |  | 2008 |
| DJPP | "Gasmask Theme" | *Street Tape vol. 2* | Davo & Asa | 2008 |
| Lieminen | "Tääl on Lieminen" | – | Davo | 2013 |

Katso myös
----------

* Edu Kettunen

Lähteet
-------

1. ↑  Tässä on koko kesän paras musiikkivideo – "Lieminen – Tääl on Lieminen feat. Davo & Edu" *Vivas*.  9.8.2013. Viitattu 22.1.2014.
2. ↑  Redrum-187: Haastattelussa No Smoking Team *YouTube*.  23.8.2013. Viitattu 22.1.2014.
3. ↑  Lentäjän Koira meteli.net.  Arkistoitu 22.6.2008. Viitattu 22. toukokuuta 2008.
4. ↑  Hyvän olon konsultit meteli.net.  Arkistoitu 30.5.2008. Viitattu 22. toukokuuta 2008. (suomeksi)
5. ↑  Edu Kehäkettunen & Djpp: Hyvän olon konsultit Musiikkituottajat ry.
6. ↑  HIFK-fani Edu Kehäkettusen terveiset Jokereille: Kauppatorilla tavataan *Helsingin Sanomat*.  15.10.2013.  Arkistoitu 19.2.2014. Viitattu 22.1.2014.
7. ↑  Hesa o Ygöne – Radio Helsinki (Arkistoitu – Internet Archive)
8. ↑  Edu Kehäkettunen / Edu : Antaa faijan jörniä levykauppax.fi. Viitattu 12.1.2024.

Aiheesta muualla
----------------

* Edu Kehäkettunen Myspacessa (suomeksi)
* Legacy of MC Taakibörsta (Arkistoitu – Internet Archive)
* Edu Kehäkettusen haastattelu Redrum-187 -sivustolla

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |